Predkladacia správa.

Národný program podpory zdravia (ďalej NPPZ) schválila Slovenská národná rada  30. januára 1992 uznesením č. 245. Následne bol program viackrát aktualizovaný, a to v roku 1995 a v roku 1999 uznesením vlády SR č. 1038. 
Priebežne, naposledy v roku 2004,  boli predložené na rokovanie vlády SR výsledky z projektov NPPZ, ktoré boli prijaté uznesením vlády č.534 z 2.júna 2004.
Výsledky sú priebežne zverejňované. V roku 2004 sa konala Konferencia NPPZ, kde sa prezentovali významné výsledky dosiahnuté za posledných 10 rokov.
Cieľom NPPZ je, za účasti všetkých, priebežne zabezpečovať ochranu a posilňovanie, ako aj trvalé zlepšovanie zdravia obyvateľov SR.
Súčasná aktualizácia NPPZ nadväzuje na vstup SR do Európskeho spoločenstva, na prijaté rozhodnutia a odporúčania Európskeho parlamentu a rady, a taktiež na v súčasnosti prebiehajúcu zmeny v legislatíve a stratégii zdravotníctva na Slovensku. 
Opiera sa o výsledky monitorovania zdravotného stavu obyvateľov a SR, a taktiež o výsledky zdravotného uvedomenia obyvateľov SR.    
Správa o zdravotnom stave obyvateľov je predkladaná vláde SR pravidelne, každé 2 roky, naposledy za roky 2001až 2002. Bola schválená uznesením vlády SR č. 689 zo 7.7.2004. 
Správa o zdravotnom uvedomení obyvateľov SR za roky 2003 až 2004 je súčasťou tejto aktualizácie. Je spracovávaná a zverejňovaná priebežne, každé 2 roky. 
David Byrne, Európsky komisár pre zdravotníctvo a ochranu spotrebiteľa, 15.4.2004 povedal:
„Úlohou EÚ je chrániť obyvateľov, podporovať synergie podporou partnerstiev, nasmerovať zdravie do všetkých politík EÚ a informovať občanov a tých, ktorí pôsobia v zdravotníctve.“ 
Slovensko už má vytvorený takýto nástroj, ktorý bol postavený na základoch Štátnej politiky zdravia a dokumentu Svetovej zdravotníckej organizácie Zdravie 21- zdravie pre všetkých v 21. storočí. 
NPPZ realizuje a bližšie rozpracováva jednotlivé úlohy  Štátnej politiky zdravia.
NPPZ je integrovaný program, do ktorého sa môžu zapojiť všetky zložky spoločnosti: rezorty vlády SR, orgány štátnej správy a samosprávy, mimovládne organizácie, podnikateľský sektor a ďalšie organizácie, čím zabezpečuje vysokú mieru ochrany zdravia. 
Súčasná aktualizácia je zameraná predovšetkým na jeho „Otvorenie a prístupnosť“. 
Toto je charakterizované:
-	vytvorením a skvalitnením partnerstiev pre zdravie 
-	zvýšením informovanosti obyvateľov o zdraví 
-	posilnením rýchlej a koordinovanej odozvy na ohrozenie zdravia
-	merateľnosťou, účinnosťou a efektívnosťou prijatých opatrení

Aktualizovaný NPPZ je zameraný na vybrané determinanty zdravia a skladá  sa z 11. cieľov: 
1.	zdravý životný štýl
2.	starostlivosť o zdravie
3.	zdravá výživa
4.	alkohol, tabak, drogy
5.	prevencia úrazovosti
6.	zdravá rodina
7.	zdravé pracovné prostredie
8.	zdravé životné podmienky
9.	zníženie výskytu infekčných chorôb
10.	zníženie výskytu neinfekčných chorôb
11.	pohybová aktivita

Každý cieľ obsahuje definíciu, súčasný stav, zdravotné uvedomenie obyvateľov, aktivity na splnenie cieľa a ukazovatele monitorovania. Navrhnuté indikátory, ako i spôsoby monitorov v rámci  jednotlivých projektov bude sledovať odborná komisia.
Nástrojom na realizáciu cieľov NPPZ sú projekty. Podľa závažnosti zdravotného rizika sa navrhujú na realizáciu na národnej alebo regionálnej úrovni. Sú dlhodobé alebo krátkodobé. 

Pre posudzovanie návrhov projektov obsahuje NPPZ jasne vytýčené kritéria: 
•	Prínos k zlepšeniu zdravotného stavu a zdravotného uvedomenia obyvateľov
•	Nadväznosť projektu na aktuálne ciele NPPZ
•	Ekonomická efektivita projektu
•	Jasne definovaná merateľnosť cieľov
•	Kvantifikované  indikárory
•	Využiteľnosť výsledkov projektu v praxi
•	Hodnotenie dopadu projektu na zdravie 
•	Odborná úroveň projektu
•	Odborná spôsobilosť žiadateľa

Hodnotenie NPPZ  sa bude realizovať každých 5 rokov, najbližšie v roku 2010. Správa bude predložená vláde SR, ktorá má rozhodujúcu úlohu pri formovaní trvalo udržateľného systému rozvoja zdravia verejnosti a môže prijímať zodpovedajúce opatrenia.
Vláda má primárnu riadiacu a správnu úlohu pri realizácii národných programov. Zabezpečuje identifikáciu zdrojov, mechanizmy, trvalú udržateľnosť a monitorovanie účinkov.  
Financovanie NPPZ je možné z viacerých zdrojov. Zdroj určí vláda SR. Ako jeden z možných zdrojov uvádzame prostriedky určené na výskum, ktoré sú vyčlenené v zmysle participácie SR v EU.
V súčasnosti zvyšovanie nákladov na poskytovanie zdravotnej starostlivosti je spôsobené starnutím populácie, rozšírením neinfekčných chorôb, chronických chorôb, finančne náročných technológií a rastúcimi očakávaniami verejnosti. 
Neinfekčné choroby predstavujú v súčasnosti 94% príčin úmrtí. Zároveň spôsobujú nárast nákladov na liečbu, dlhodobú liečebnú starostlivosť a invaliditu. Neinfekčné choroby predstavujú významné ekonomické bremeno pre štátny rozpočet. 
Zdravotný systém dokáže ovplyvniť len 17-25% zdravotného stavu populácie. Ostatné významné vplyvy sú životný štýl, biologické faktory (genetika) a životné prostredie. 
V systéme obmedzených zdrojov je nevyhnutné stanoviť spoločenské priority. V tomto prípade je prioritou prevencia, a predovšetkým podpora zdravia, ktorá umožní ľuďom zvýšenie zodpovednosti za vlastné zdravie ako svojej celoživotnej povinnosti.
Náklady vynaložené na prevenciu sú neporovnateľne nižšie ako náklady vynaložené na liečbu, dlhodobú liečebnú starostlivosť, invaliditu a úmrtia. S tým súvisia taktiež ďalšie náklady na pracovnú neschopnosť, prípadne nezamestnanosť. 

Zlepšenie zdravotného stavu podporou a ochranou zdravia znižuje výdavky na zdravotnú starostlivosť a šetrí zdroje pre hospodársky a ľudský rozvoj.

Predkladaný materiál nemá priamy dopad na štátny rozpočet, na zamestnanosť, na životné prostredie ani podnikateľské prostredie.